A BIZOTTSÁG 1169/2009/EK RENDELETE
(2009. november 30.)
az 1924/2006/EK európai parlamenti és tanácsi rendelet 15. cikkében előírt, az egészségre vonatkozó állítások engedélyezése iránti kérelmekre vonatkozó végrehajtási szabályok megállapításáról szóló 353/2008/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 15. cikke (4) bekezdésére,
az Európai Élelmiszerbiztonsági Hatósággal folytatott konzultációt követően,
mivel:
(1)
Annak érdekében, hogy az élelmiszerekkel kapcsolatos, egészségre vonatkozó állítások valamennyi kategóriájában teljesüljön, hogy kizárólag az 1924/2006/EK rendeletben meghatározott általános elvekkel és feltételekkel összhangban lévő, egészségre vonatkozó állításokat lehessen benyújtani az Európai Élelmiszerbiztonsági Hatósághoz (a továbbiakban: Hatóság) és ezekkel kapcsolatosan engedélyeztetési eljárást indítani, az 1924/2006/EK rendelet 15. cikke (2) bekezdésével és 18. cikke (3) bekezdésével összhangban meg kell határozni az egészségre vonatkozó állítások engedélyezése iránti kérelmek érvényességének feltételeit, és pontosan le kell írni a tagállamok felelősségét e téren.
(2)
Az 1924/2006/EK rendelet 20. cikke értelmében az engedélyezett, illetve az elutasított állítások listáját tartalmazó nyilvántartást az átláthatóság érdekében elérhetővé kell tenni. Amint azt az 1924/2006/EK rendelet (31) preambulumbekezdése is említi, minderre azért van szükség, hogy már értékelt és engedélyeztetési eljárás alatt álló állításokkal kapcsolatban ne nyújthassanak be több kérelmet. Ezért a kérelem benyújtására vonatkozó feltételek között a kérelmek visszavonására vonatkozó szabályokat, valamint a visszavonási kérelem beadásának határidejét is egyértelműen meg kell határozni.
(3)
A kérelmező csak addig vonhassa vissza kérelmét, ameddig a Hatóság ki nem adja véleményét az 1924/2006/EK rendelet 16. cikke (1) bekezdésének vagy 18. cikke (3) bekezdésének megfelelően. E határidő megállapítására azért van szükség, hogy az állításoknak a Hatóság általi értékelése ne váljék feleslegessé, az állításokkal kapcsolatos engedélyeztetési és elutasítási eljárás hatékony legyen, illetve el lehessen kerülni a már értékelt kérelmek újból benyújtását. E tekintetben az engedélyeztetési eljárást csak olyan visszavonási kérelem alapján lehet lezárni, amelyet az e rendeletben meghatározott feltételeknek megfelelően nyújtottak be; ellenkező esetben az eljárás folytatódik, miután a Hatóság kiadta véleményét.
(4)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 353/2008/EK bizottsági rendelet (2) a következőképpen módosul:
1.
A 7. cikk után a következő 7a. cikkel egészül ki:
„7a. cikk
A kérelmek érvényességének tagállami ellenőrzése
(1) Az 1924/2006/EK rendelet 15. cikke (2) bekezdésének a) pontjával és 18. cikke (3) bekezdésével összhangban a tagállamok ellenőrzik a kérelem érvényességét, mielőtt azt megküldenék a Hatóságnak.
(2) Az (1) bekezdés alkalmazásában a nemzeti illetékes hatóság ellenőrzi, hogy az 1924/2006/EK rendelet 15. vagy 18. cikke értelmében benyújtott kérelmek tartalmazzák-e az említett rendelet 15. cikkének (3) bekezdésében előírt adatokat.
(3) Az illetékes nemzeti hatóság ellenőrzi továbbá, hogy:
i.
az 1924/2006/EK rendelet 15. cikke alapján benyújtott kérelmeknél az egészségre vonatkozó állítás a betegségek kockázatának csökkentésével kapcsolatos vagy a gyermekek fejlődésére és egészségére vonatkozó állítás-e;
ii.
az 1924/2006/EK rendelet 18. cikke alapján benyújtott kérelmeknél az egészségre vonatkozó állítás a rendelet 13. cikke (5) bekezdésében említett állítás-e, kivéve a gyermekek fejlődésére és egészségére vonatkozó állításokat.”
2.
A 7a. cikk után a következő 7b. cikkel egészül ki:
„7b. cikk
A kérelmek visszavonása
(1) A kérelmező csak addig vonhatja vissza az 1924/2006/EK rendelet 15. vagy 18. cikke alapján benyújtott kérelmét, ameddig a Hatóság ki nem adja véleményét az 1924/2006/EK rendelet 16. cikke (1) bekezdésének vagy 18. cikke (3) bekezdésének megfelelően.
(2) A kérelem visszavonására vonatkozó kérelmet azon tagállam illetékes nemzeti hatóságának kell megküldeni, amelyhez a kérelmező az 1924/2006/EK rendelet 15. cikke (2) bekezdésének vagy 18. cikke (2) bekezdésének megfelelően a kérelmét benyújtotta.
(3) Az illetékes nemzeti hatóság haladéktalanul értesíti a Hatóságot, a Bizottságot és a többi tagállamot a kérelem visszavonásáról. Kizárólag az (1) bekezdésben és az ebben a bekezdésben említett feltételeknek megfelelően benyújtott visszavonási kérelmek alapján lehet az eljárást lezárni.”
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 30-án.